Za sezono 1959 je dirkalnik končno dobil močnejši 2,5L motor, mehanične izboljšave pa so izboljšale zanesljivost. Ob tovarniškem moštvu pa je z dirkalnikom Lotus 16 dirkalo še več privatnikov. Med sezono so dirkalnike še nadalje razvijali, zato so postajali vse bolj konkurenčni. Še vedno jih je pestila nezanesljivost, zato so še prevečkrat odstopali. Čeprav redni dirkač Hill ni končal niti ene dirke, pa je njegov moštveni kolega Innes Ireland osvojil pet prvenstvenih točk za četrto mesto na dirki za Veliko nagrado Nizozemske in peto mesto na zadnji dirki sezone za Veliko nagrado ZDA.